Liv Signe Navarsete (Senterpartiet), 2009-06-16:
St.prp. nr. 72 tek opp forskjellige saker som gjeld veg og jernbane. Eg er sjølvsagt nøgd med at fleirtalet i komiteen i all hovudsak sluttar seg til forslaga i proposisjonen. I proposisjonen fremjar Regjeringa forslag om at om lag 17 000 km av dagens øvrige riksvegar vert omklassifiserte til fylkesveg, i Oslo kommunal veg, i samband med gjennomføringa av forvaltningsreforma. Forvaltningsreforma er ei viktig reform for det lokale sjølvstyret og vil gi fylkeskommunane ei rekkje nye oppgåver som vil styrkje deira rolle som regional utviklingsaktør. Dei viktigaste konsekvensane av reforma vil me sjå i samferdslesektoren. Samla vil fylka overta om lag 17 000 km av dagens øvrige riksvegnett. Etter gjennomføringa av reforma 1. januar 2010 vil fylka ha ansvaret for eit om lag 44 000 km langt fylkesvegnett, medan staten vil ha ansvaret for om lag 10 000 km vegnett. Det statlege vegnettet etter forvaltningsreforma vil verte kalla riksvegar og vil i all hovudsak bestå av det me i dag kallar stamvegar. Trafikken på vegane vil verte fordelt med om lag 50 pst. på kvart av vegnetta. Fylkeskommunane vil i framtida verte ein viktig bidragsytar i den nasjonale transportpolitikken. Fylka vil spele ei spesielt viktig rolle i den nasjonale trafikktryggleikspolitikken. Eg er nøgd med at fleirtalet i komiteen sluttar seg til hovudprinsippa i Regjeringa sitt framlegg om omklassifisering av dagens øvrige riksvegnett. Eg er positiv til komiteen sitt ynske om at rv. 3/rv. 25 mellom Hamar og Løten, rv. 13/rv. 55 Oppheim–Hella–Sogndal og strekninga på rv. 94 frå Hammerfest til anlegget på Melkøya framleis skal vere riksveg. Forslaget frå komiteen vil òg kunne få konsekvensar for ferjesambandet Vangsnes–Hella–Dragsvik, som Regjeringa har føresett skal verte overført til fylket. Samferdselsdepartementet vil vurdere om òg dette sambandet skal vere statleg som ei følgje av forslaget frå komiteen. Det vil eg kome attende til. Fram mot iverksetjinga av forvaltningsreforma vil det vere ein gjennomgang av dei økonomiske rammene, og det kan kome justeringar. I denne prosessen vil det vere naturleg å sjå på konsekvensane av Stortingets vedtak om å behalde noko meir veg på staten si hand. Når det gjeld utbygginga av E18 i Østfold, har Samferdselsdepartementet no bede Vegdirektoratet om så raskt som praktisk mogleg å gjere ei vurdering av moglege løysingar med sikte på ei forsert utbygging av vegen. Regjeringa fremjar forslag om å forlengje den eksisterande bompengeordninga i Kristiansand fram til den vert avløyst av samferdslepakke for Kristiansandsregionen fase 1. Samferdselsdepartementet vil leggje ein proposisjon om dette fram for Stortinget så snart som råd. Etter at St.prp. nr. 72 vart lagd fram, har me kome til at framdrifta er for stram. Eg har difor i brev til Stortinget endra forslag til forlenging frå årsskiftet 2009/2010 til ut vårsesjonen 2010 for å gi lokale styresmakter nok tid til å setje ny ordning i verk. Statens jernbanetilsyn har fram til no ikkje funne å kunne godkjenne Merkur som signal- og sikringsanlegg. Dette er grunngitt med at det nye systemet m.a. ikkje er godt nok dokumentert for å fastsetje det tryggleiksnivået som vert kravt. Dette har medført forseinkingar og har pådrege ekstrakostnader på jernbaneprosjekta Ganddal godsterminal, dobbeltspor Sandnes–Stavanger og fjernstyringsanlegget mellom Mosjøen og Bodø. For å kunne avgrense kostnadsauken har Jernbaneverket i samråd med Samferdselsdepartementet valt å halde på Merkur-kontraktane, føresett at ABB får godkjent ei generell sertifisering av Merkur som system. Dette vil gjere det lettare for Jernbaneverket å få den nødvendige godkjenninga av Merkur på dei tre jernbaneprosjekta. Godkjenninga av systemet må vere på plass hausten 2010. Om dette ikkje lukkast, må Jernbaneverket gå ut med eit nytt anbod. Det fysiske arbeidet med å installere eit mellombels NSI 63-anlegg er i rute, slik at dobbeltsporet Sandnes–Stavanger som planlagt kan opnast i oktober i år. Søknaden om å kunne ta i bruk systemet er no til handsaming i Jernbanetilsynet. Ut frå det eg har fått opplyst, har eg ikkje grunn til å tru at søknaden ikkje vil verte innvilga. Jernbaneverket har allereie fått på plass nødvendige dispensasjonssøknader. Eg er sjølvsagt ikkje nøgd med dei problema som har oppstått på grunn av den manglande godkjenninga av Merkur. Eg vil vente og sjå kva som kjem ut av den uavhengige granskinga av anskaffings- og utviklingsprosessen når det gjeld Merkur, og korleis den har vore handtert internt i Jernbaneverket. Eg er oppteken av at den kan gi oss eit grunnlag for å gjennomføre konstruktive tiltak, slik at Jernbaneverket unngår å kome opp i liknande situasjonar ved seinare innkjøp av jernbaneutstyr. Eg har merka meg at opposisjonspartia finn det oppsiktsvekkjande at Regjeringa i samband med revidert statsbudsjett for 2009 føreslår å flytte 100 mill. kr frå Nordlandsbana på grunn av forseinkinga av fjernstyringsanlegget. Som det går fram av Regjeringa sitt forslag til revidert statsbudsjett for 2009, vil mesteparten av midlane – heile 84,5 mill. kr – verte brukte til å kjøpe nytt snøryddingsutstyr og til å auke førebyggjande vedlikehaldstiltak som òg kan brukast på Nordlandsbana.